Чыгыш Кара-Cуу өрөөнү
Чыгыш Кара-Cуу өрөөнү Токтогул районунун аймагында. 

Фергана тоо тизмегинин түштүкбатыш капталында, чыгыштан батышты карай догоо сымал ийилип жатат. Исфан жайлоо, Кеңкол, Такталык жана Кочкордөбө тоолору менен чектешет. Узундугу 75-80 км, таманынын эң жазы жери 6-7 км, кууш жери 500-1000 м. Өрөөндүн башы (деңиз деңгээлинен 2000-2400 м бийиктикте) мөңгүнүн аракетинен пайда болуп, морена ж. б. шиленди тектерден турат. 

Ортоңку бөлүгү (таманынын орточо бийиктиги 1300-1600 м) суу эрозиясы менен аккумуляциясынан пайда болуп, ортоңку палеозойдун кумдук, акиташ теги, сланец ж. б. тектеринен түзүлгөн; өрөөн V сымал түзүлүштө. 

Төмөнкү бөлүгү кенен жана жазы келип, төртүнчүлүк мезгилдин борпоң чөкмө тектерине толгон. Таманында анда-санда бадалшалбаалуу токойлор кездешип, ландшафтында талаа, шалбаалуу талаа алкактары басымдуу. Өрөөн менен Карасуу (Нарындын сол куймасы) агат. Карасуу жана Капкаташ көлдөрү бар. Баш жагы негизинен жайкы жайыт. Өрөөн аркылуу Бишкек - Ош автомобиль жолу өтөт.

Колдонулган адабияттар 
Токтогул району: Энциклопедия/ Башкы ред. Ү. Асанов; Ред. колл.: О. Ибраимов (төрага) ж. б. - Б.: Мамлекеттик тил жана энциклопедия борбору, 2005. 292 б., ил. ISBN 9967-14-030-5

Токтогул району
Инсандар